Ізраіль Файвавіч Хаўкін

**Ізраіль Файвавіч Хаўкін** (13 студзеня 1913 г., в. Раманава Горацкага павета Магілёўскай губерні (зараз аграгарадок Горацкага раёна Магілёўскай вобласці) — , ЗША) — заслужаны работнік сельскай гаспадаркі УССР, старшыня калгаса імя Жданава Сімферопальскага раёна (1954—1986), удзельнік, iнвалід Вялікай Айчыннай вайны.

## Біяграфія 
Нарадзіўся ў яўрэйскай сям’і Файвы Хаўкіна. Пасля заканчэння Ленінскай сямігадовай школы паступае на вучобу ў Мінскі сельскагаспадарчы тэхнікум на аддзяленне агародніцтва і пладаводства. У 1930 годзе па рашэнні ўрада некаторыя яўрэйскія сем’і з Беларусі, у тым ліку і яго бацькi, перасяліліся ў Крым. Таму пасля заканчэння тэхнікума ў 1931 годзе Хаўкін І. Ф. таксама прыехаў у Крым да бацькоў, якія пасяліліся ў Фрайдорфскім яўрэйскім нацыянальным раёне. Працаваў там брыгадзірам-паляводам у 1931—1936 гг.
У 1936 годзе быў прызваны ў Чырвоную Армію, дзе навучаўся ў зенітна-артылерыйскім вучылішчы ў г. Горкім, а пасля выкладаў у Севастопальскім зенітным вучылішчы.

У гады Вялікай Айчыннай вайны згодна з дадзенымі сайта «Памяць народа» старшы лейтэнант І. Ф. Хаўкін ваяваў у 157-й асобнай артылерыйскай батарэі 3-га корпуса, затым у 178 артылерыйскай батарэі 236 стралковай дывізіі Паўднёвага фронту.

Быў цяжка паранены ў 1943 г., лячыўся ў шпіталі на Урале. У 1944 г. быў камісаваны, iнвалід Вялікай Айчыннай вайны 2 гр. Быў узнагароджаны ордэнам Айчыннай вайны ІІ ст., медалямi «За адвагу», «За перамогу над Германіяй у Вялікай Айчыннай вайне 1941—1945 гг.», юбілейнымі ўзнагародамі.

Працаваў старшынёй калгаса ў вёсцы Сафіеўка Ніжнявартаўскага раёна Цюменскай вобласці. У 1947—1954 гг. Хаўкін І. Ф. працуе інжынерам у арцелі інвалідаў у г. Сімферопалі.

У 1954—1986 гг. абіраўся старшынёй калгаса імя Жданава Сімферопальскага раёна Сімферопальскай вобласці ў вёсцы Новаандрэеўка Новаандрэеўскага сельскага савета. За гэтыя гады калгас стаў перадавой шматгаліновай гаспадаркай вобласці.

На 5 тыс. га ў калгасе працавала 1500 калгаснікаў. Была развiта жывёлагадоўля: працаваў жывёлагадоўчы комплекс на 1100 галоў малочнага статка з поўным цыклам вытворчасці, калгаснікі таксама займаліся свінагадоўляй, кролікагадоўляй і птушкагадоўляй. Меўся свой камбікормавы цэх.

У раслінаводстве займаліся вытворчасцю пшаніцы, ячменю, кукурузы, вінаграду, садоўніцтвам, агародніцтвам, мелася вытворчасць грыбоў. Была створана падсобная гаспадарка — вінзавод, кансервавы цэх, вытворчасць алею з сланечніка.

У калгасе за свае сродкi пабудавалі бальніцу, школу, дзіцячы камбінат, дом побыту, Палац культуры на 800 месцаў. Усе вуліцы былі заасфальтаваны. Хаўкін І. Ф. памёр у 2016 годзе.

## Ганаровыя званні 
* Заслужаны работнік сельскай гаспадаркі Украінскай ССР

## Памяць
Імя Ізраіля Файвавіча Хаўкіна ўнесена ў кнiгу «Пашаны» Сiмферопальскага раёна. Яму прысвечаны матэрыял у музеі вёскі Новаандрэеўкi Сiферопальскага раёна.

## Узнагароды 
* ордэн Айчыннай вайны ІІ ст.
* ордэн «Знак Пашаны»
* ордэн Кастрычніцкай рэвалюцыі
* ордэн Дружбы народаў
* медаль «За адвагу»
* медаль «За працоўную доблесць»
* медаль «За доблесную працу»
* медаль «Ветэран працы»
* медаль «За перамогу над Германіяй у Вялікай Айчыннай вайне 1941—1945 гг.»
* медаль «У азнаменаванне 100-годдзя з дня нараджэння Уладзіміра Ільіча Леніна»
* медаль «Дваццаць гадоў Перамогі ў Вялікай Айчыннай вайне 1941—1945 гг.»
* медаль «Трыццаць гадоў Перамогі ў Вялікай Айчыннай вайне 1941—1945 гг.»
* медаль «Сорак гадоў Перамогі ў Вялікай Айчыннай вайне 1941—1945 гг.»

## Крыніцы 
Катэгорыя:Нарадзіліся 13 студзеня
Катэгорыя:Нарадзіліся ў 1913 годзе
Катэгорыя:Нарадзіліся ў Горацкім павеце
Катэгорыя:Нарадзіліся ў Горацкім раёне
Катэгорыя:Кавалеры ордэна Айчыннай вайны II ступені
Катэгорыя:Узнагароджаныя медалём «За адвагу»
Катэгорыя:Узнагароджаныя медалём «За працоўную доблесць»